
Ministru kabineta rīkojums Nr. 52
Rīgā 2025. gada 7. februārī (prot. Nr. 4 18. §)
Par apropriācijas pārdali 
· 1. Atbalstīt apropriācijas pārdali 47 000 euro apmērā 2025. gadā no Satiksmes ministrijas budžeta programmas 97.00.00 "Nozaru vadība un politikas plānošana" prioritārajam pasākumam "Satiksmes nozares pārvaldības un finansēšanas modeļa reforma" piešķirtā finansējuma uz budžeta apakšprogrammu 31.06.00 "Dotācija zaudējumu segšanai sabiedriskā transporta pakalpojumu sniedzējiem", lai 2025. gadā nodrošinātu pilotprojekta "Vienotā biļete AS "Pasažieru vilciens" un RP SIA "Rīgas satiksme" sabiedriskajā transportā” aktivitātes "Izstrāde, tehniskais nodrošinājums un komunikācijas un publicitātes aktivitāšu izmaksas” īstenošanu.
· 2. Satiksmes ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 1. punktam.
· 3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par apropriācijas pārdali atbilstoši šā rīkojuma 1. punktam un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.
· 4. Satiksmes ministrijai šā rīkojuma 1. punktā minētā finansējuma piešķiršanā ievērot Eiropas Parlamenta un Padomes 2007. gada 23. oktobra Regulas (EK) Nr. 1370/2007 par sabiedriskā pasažieru transporta pakalpojumiem, izmantojot dzelzceļu un autoceļus, un ar ko atceļ Padomes Regulu (EEK) Nr. 1191/69 un Padomes Regulu (EEK) Nr. 1107/70, nosacījumus atbilstoši valsts sabiedrības ar ierobežotu atbildību "Autotransporta direkcija" un akciju sabiedrības "Pasažieru vilciens"  noslēgtajam pilnvarojuma līgumam par sabiedriskas nozīmes pakalpojumu sniegšanu transporta jomā.

